b'\n_START_ARTICLE_\nZgodovina \xc4\x8crne gore\n_START_PARAGRAPH_\nZgodovina \xc4\x8crne gore se za\xc4\x8dne v zgodnjem srednjem veku po prihodu Slovanov v dele biv\xc5\xa1e rimske province Dalmacije, v VII. stoletju pa je na obmo\xc4\x8dju rimske province Prevalis okoli Skadarskega jezera, pod suverenostjo Bizantinskega cesarstva, nastala slovanska dru\xc5\xbebeno-dr\xc5\xbeavna skupnost pod imenom Duklea (Duklja), ki je osnova vsega kasnej\xc5\xa1ega dr\xc5\xbeavno-politi\xc4\x8dnega organiziranja \xc4\x8crnogorcev._NEWLINE_Z Dukljo (Bizantinci so jo imenovali\xc2\xa0\xc2\xbbSclavorum\xc2\xab) so upravljali knezi \xe2\x80\x93 arhonati, od leta 1042 dalje, ko je bil sklenjen pisni dogovor o zavezni\xc5\xa1tvu in prijateljstvu med bizantinskim cesarjem in Mihailom, sinom kneza Stefana Vojislava iz dinastije Vojislavljevi\xc4\x87ev, pa se je za to obmo\xc4\x8dje uporabljal izraz Zeta. S tem sporazumom je postala Zeta prva izmed balkanskih dr\xc5\xbeav, ki ji je Bizanc priznal dr\xc5\xbeavno suverenost in neodvisnost. Naslednik kneza Stefana Vojislava, knez Mihailo, je od pape\xc5\xbea Gregorja VII. leta 1077 prejel kraljevske oznake (rex Sclavorum), s \xc4\x8dimer je bila Zeta priznana za kraljevino. Mihailov sin in naslednik, kralj Bodin, raz\xc5\xa1iril je Zeto na obmo\xc4\x8dje Ra\xc5\xa1ke, Bosne in Bolgarije. Po smrti zadnjega, \xc5\xa1tirinajstega vladarja iz dinastije Vojislavljevi\xc4\x87ev, v Zeti nastaja obdobje politi\xc4\x8dnih bojev za nasledstvo, kar leta 1189 pripelje do osvojitve Zete s strani srbske dr\xc5\xbeave Ra\xc5\xa1ke in njenega vladarja \xc5\xa0tefana Nemanje. V srbski dr\xc5\xbeavi Nemanji\xc4\x87ev Zeta je imela vse do smrti cesarja Du\xc5\xa1ana (1355) poseben status. Po njegovi smrti se je pod vodstvom dinastije Bal\xc5\xa1i\xc4\x87ev leta 1361 Zeta osamosvojila, v \xc4\x8dasu vladavine dinastije Crnojevi\xc4\x87ev (1451-1499) pa je obstajala kot samostojna fevdalno-rodovna dr\xc5\xbeava z imenom \xc4\x8crna gora. Zaradi vse mo\xc4\x8dnej\xc5\xa1ih in pogostej\xc5\xa1ih tur\xc5\xa1kih napadov se je obmo\xc4\x8dje \xc4\x8crne gore zmanj\xc5\xa1alo, vladar Ivan Crnojevi\xc4\x87 pa je 1482. leta za novo dr\xc5\xbeavno sredi\xc5\xa1\xc4\x8de izbral Cetinje, v katerem je zgradil dvorec in samostan. Pod patronatom njegovega sina, Djuradja Crnojevi\xc4\x87a, je od leta 1493 na Cetinju delovala prva tiskarna pri ju\xc5\xbeih Slovanih, kjer so natisnili pet cirilskih knjig cerkvene vsebine (najbolj znana \xe2\x80\x9eOktoih\xe2\x80\x9c). Leta 1496 \xc4\x8crna gora preide pod tur\xc5\xa1ko oblast, pripojena Skadarskemu sand\xc5\xbeaku, od leta 1513 je organizirana kot posebna avtonomna teritorialno-upravna enota Otomanskega cesarstva, po Kandijski vojni (1645-1669) pa si povrne popolno samostojnost pod dinastijo Petrovi\xc4\x87ev (1697-1918), katere za\xc4\x8detnik je Danilo I., katerega je za vladiko izbral Ob\xc4\x8di \xc4\x8drnogorski zbor. Vlogo posvetnega voditelja prevzamejo cetinjske vladike, ob\xc4\x8di \xc4\x8drnogorski zbor in zbor glavarjev.\n_START_SECTION_\nTur\xc5\xa1ka nadvlada\n_START_PARAGRAPH_\n\xc4\x8crna gora je sicer priznavala tur\xc5\xa1ko oblast, vendar so si \xc4\x8drnogorska plemena nenehno prizadevala, da bi se otresla tur\xc5\xa1ke oblasti. Boj proti Turkom je bila tudi edina skupna stalnica, ker so bila sicer plemena, med katerimi so bili najve\xc4\x8dji Vasojevi\xc4\x87i, pogosto sprta, pazila so na svojo plemensko samostojnost, dr\xc5\xbeala so se svojih starih plemenskih obi\xc4\x8dajev, med katerimi je bila \xc5\xa1e zelo \xc5\xbeiva t. i. krvna osveta. V boju s Turki so se \xc4\x8crnogorci povezovali z Bene\xc4\x8dani in tudi z Avstrijci. \xc5\xbde koncem 17. stoletja je cetinjska metropolija postala nasledstvena vladarska rodbina dru\xc5\xbeina Petrovi\xc4\x87 Njego\xc5\xa1. Pod cetinjsko \xc5\xa1kofijo so zdaj spadali tudi pravoslavni verniki v Boki Kotorski. Na pritisk Bene\xc4\x8danov je bil uveden polo\xc5\xbeaj guvernadurja, ki je bil druga osebnost v \xc4\x8crni gori in je dejansko \xc5\xa1\xc4\x8ditil predvsem trgovske interese Bene\xc4\x8danov. Prve poskuse centralne oblasti je uvedel \xc5\xa0\xc4\x87epan Mali, imenovan La\xc5\xbeni car, ki je z ostrimi kaznimi omejil krvno osveto in nekoliko pomiril medplemenske spore. Leta 1771 je uvedel prvo stalno sodi\xc5\xa1\xc4\x8de, sestavljeno iz 12 plemenskih poglavarjev, osnoval je prvo stalno telesno stra\xc5\xbeo, posku\xc5\xa1al izpeljati prvi popis prebivalstva ter gradil prve ceste. Leta 1773 je bil \xc5\xbertev atentata._NEWLINE_\xc5\xa0e pomembnej\xc5\xa1e je bilo vladanje vladike Petra I. Petrovi\xc4\x87a Njego\xc5\xa1a, ki je bil ideolog \xc4\x8drnogorske enotnosti in za\xc4\x8detnik moderne \xc4\x8drnogorske dr\xc5\xbeave, verski poglavar \xc5\xa1iroke izobrazbe in z izrazitim literarnim darom, kar se je kazalo predvsem v njegovih znamenitih poslanicah plemenskim poglavarjem. Na zboru plemenskih stare\xc5\xa1in v Stanjevi\xc4\x87ih 1789 je bil sprejet njegov Zakon op\xc5\xa1\xc4\x87i crnogorski i brdski ali zakonik Petra I., osnoval je osrednji sodni organ (kuluk), iz najodli\xc4\x8dnej\xc5\xa1ih mo\xc5\xbe pa ustanovil svojo sicer malo\xc5\xa1tevilno oboro\xc5\xbeeno stra\xc5\xbeo 25 mo\xc5\xbe, ki so se imenovali perjaniki in so bili prva \xc4\x8drnogorska policija. Plemenska skup\xc5\xa1\xc4\x8dina mu je zaupala vrhovno poveljstvo nad vojsko in zunanjo politiko. Ker je imel tudi najvi\xc5\xa1jo cerkveno oblast, je postal najodlo\xc4\x8dilnej\xc5\xa1a oseba med \xc4\x8crnogorci. Uvedel je pla\xc4\x8devanje davka od hi\xc5\xa1, kar pa je dr\xc5\xbeavi prineslo le malo dohodkov, saj je bila \xc4\x8crna gora redko poseljena in revna de\xc5\xbeela z zelo malo obdelovalne zemlje, zato je bila njena najve\xc4\x8dja te\xc5\xbeava, kako obvarovati prebivalstvo pred lakoto. Napadi na tur\xc5\xa1ke trgovce, plen od ropanja in bojevanja so bili ob skromni \xc5\xbeivinoreji in kmetijstvu glavni vir pre\xc5\xbeivetja.\n_START_SECTION_\nPovratek samostojnosti\n_START_PARAGRAPH_\nPo zdru\xc5\xbeitvi \xc4\x8drnogorskih plemen pod vodstvom Petra I. Petrovi\xc4\x87a Njego\xc5\xa1a z brdskimi in zmagi nad Turki 1796 je \xc4\x8crna gora de facto povrnila neodvisnost in samostojnost. Bokeljski uporniki so se s \xc4\x8crnogorci in s pomo\xc4\x8djo ruske mornarice vse do poraza Napoleona zaman upirali Francozom. \xc4\x8crnogorci so leta 1813 zasedli Budvo, Kotor in Herceg Novi ter oktobra 1813 razglasili zdru\xc5\xbeitev \xc4\x8crne gore z Boko, vendar je po sklepu dunajskega kongresa 1815 Boka Kotorska pripadla Avstriji._NEWLINE_Osrednja oblast v \xc4\x8crni gori se je \xc5\xa1e bolj utrdila v \xc4\x8dasu vladanja Petrovega naslednika vladike Petra II. Petrovi\xc4\x87a Njego\xc5\xa1a, ki je \xc5\xbee 1831 ustanovil senat s sede\xc5\xbeem na Cetinju; na\xc4\x8deloval mu je vladika s \xc5\xa1e 12 uglednimi ljudmi (ne le s plemenskimi poglavarji), zdru\xc5\xbeeval pa je zakonodajno, sodno in izvr\xc5\xa1no oblast. Imel je funkcijo vlade. Ni\xc5\xbeji organ je bila 32-\xc4\x8dlanska gvardija, ki je skrbela za red in mir po de\xc5\xbeeli ter tam izvajala tudi sodno oblast. Vlogo policije so \xc5\xa1e naprej opravljali perjaniki. Vse te tri institucije so bili prvi organi osrednje oblasti v \xc4\x8crni gori. Njihovi predstavniki so dobivali pla\xc4\x8do in nastajati je za\xc4\x8del birokratski aparat. Njego\xc5\xa1 je dobival stalno denarno pomo\xc4\x8d od Rusije, uvedel pa je tudi davke in jih redno pobiral ter tako za\xc4\x8del uvajati dr\xc5\xbeavne finance._NEWLINE_Leta 1832 je odpravil guvernadurstvo, ki je predstavljalo nevarnega nasprotnika vladike in eksponenta najprej Benetk, pozneje pa Avstrije. Leta 1842 je bila opravljena tudi razmejitev med \xc4\x8crno goro in Avstrijo. Njego\xc5\xa1 je za\xc4\x8del uvajati osnovno \xc5\xa1olstvo in 1834 spet odprl tiskarno na Cetinju, ki je delovala \xc5\xbee v 15. stoletju. Bil pa ni le vladar, pa\xc4\x8d pa tudi najve\xc4\x8dji \xc4\x8drnogorski pesnik (Gorski vijenac), pisal je tudi filozofske spise (Lu\xc4\x8da mikrokozma).\n_START_SECTION_\nRazvoj \xc4\x8crne gore\n_START_PARAGRAPH_\n\xc4\x8crna gora je bila ob Njego\xc5\xa1evi smrti 1851 dejansko samostojna dr\xc5\xbeava s priznanimi mejami, ni pa bila priznana \xc5\xa1e mednarodnopravno. Bila je majhna in revna dr\xc5\xbeavica z zelo malo obdelovalne zemlje in razvoj dr\xc5\xbeave je terjal ne le enotni notranji trg, pa\xc4\x8d pa tudi raz\xc5\xa1iritev ozemlja, da bi dr\xc5\xbeava postala sposobna za samostojno ekonomsko \xc5\xbeivljenje. Njego\xc5\xa1ev naslednik je z rusko pomo\xc4\x8djo postal Danilo, ki se je 1852 razglasil za kneza, za\xc4\x8del vladati absolutisti\xc4\x8dno in kmalu zatrl vsako opozicijo. Po porazu s premo\xc4\x8dno tur\xc5\xa1ko vojsko 1852 je knez ustanovil svojo kne\xc5\xbejo gardo in opravil popis vojske (vojni obvezniki so bili vsi mo\xc5\xa1ki med 16. in 60. letom starosti), vojska je tako postala glavni steber knezove oblasti, pomembno vlogo pa je imela tudi pri utrjevanju dr\xc5\xbeavne oblasti. S pomo\xc4\x8djo plemenskih poglavarjev je knez utrdil dr\xc5\xbeavno oblast, pleme je zdaj postalo administrativno-teritorialna enota. Izpopolnjen je bil dav\xc4\x8dni sistem in uvedene carine, 1855 pa sprejet splo\xc5\xa1ni dr\xc5\xbeavni zakon. Na priporo\xc4\x8dilo Rusije \xc4\x8crna gora ni sodelovala v krimski vojni, zaradi poraza Rusije v tej vojni pa se je njeno mednarodno priznanje zavleklo do berlinskega kongresa. Ruski poraz je vplival tudi na \xc4\x8drnogorsko zunanjo politiko, ki se je za desetletje naslonila na Avstrijo. Leta 1859 so \xc4\x8crnogorci na Grahovcu premagali Turke in Tur\xc4\x8dija je pristala na razmejitev med dr\xc5\xbeavama. Leta 1860 je bil knez Danilo ubit v atentatu, zamenjal pa ga je knez Nikola, ki je bil zadnji knez, od 1910 pa tudi prvi in edini \xc4\x8drnogorski kralj. Novi knez je nadaljeval politiko prej\xc5\xa1njega. Najprej je moral 1862 podpisati sporazum s Turki, saj je le s posredovanjem velesil \xc4\x8crno goro re\xc5\xa1il pred tur\xc5\xa1ko zasedbo. Leta 1866 je \xc4\x8crna gora sklenila zvezo s Srbijo, ki ji je veliko pomagala pri reorganizaciji vojske in dobavi oro\xc5\xbeja._NEWLINE_Na \xc4\x8delu dr\xc5\xbeave je bil \xc5\xa1e vedno knez s prakti\xc4\x8dno neomejeno oblastjo, vlado in vrhovno sodi\xc5\xa1\xc4\x8de je predstavljal 12- do 16-\xc4\x8dlanski senat, ki ga je imenoval knez iz vrst uglednih plemenskih poglavarjev. Osnovna upravna enota je bila kapetanija. Vse do 1868 dr\xc5\xbeavna lastnina ni bila lo\xc4\x8dena od knezove osebne in ta jo je tro\xc5\xa1il po svoji volji in preudarku. Leta 1874 je bil senat \xc5\xa1tevil\xc4\x8dno zmanj\xc5\xa1an, ostala mu je le \xc5\xa1e sodna oblast. Imenovane so bile nove uprave kot zametki ministrstev, ki so bila uvedena 1879, senat pa je tedaj postal vrhovno sodi\xc5\xa1\xc4\x8de._NEWLINE_Ekonomsko je bila dr\xc5\xbeava zelo slabotna, malo\xc5\xa1tevilno obrt pa so obvladovali Turki in Avstrijci. Do 1878 ni bilo nobene ceste za vozove. Izva\xc5\xbeali so le meso, les in ribe. Rusija je dr\xc5\xbeavi dajala stalno subvencijo za dr\xc5\xbeavne in cerkvene potrebe. Od industrijskih podjetij je delovala le ena \xc5\xbeaga, glavna gospodarska panoga pa je bila ekstenzivna \xc5\xbeivinoreja. Leta 1870 je glavno mesto Cetinje imelo le 500 prebivalcev in 115 hi\xc5\xa1, 1860 je bila v vsej dr\xc5\xbeavi le ena \xc5\xa1ola, 1871 je za\xc4\x8del izhajati prvi \xc4\x8dasopis._NEWLINE_Po uporu v Bosni in Hercegovini 1875 se je tudi \xc4\x8crna gora vpletla v vojno s Turki in jih nekajkrat premagala. Na berlinskem kongresu 1878 je \xc4\x8crna gora kon\xc4\x8dno dobila mednarodno priznanje, pa tudi ozemeljsko se je mo\xc4\x8dno pove\xc4\x8dala, saj je dobila Nik\xc5\xa1i\xc4\x87, Kola\xc5\xa1in, Bar in Ulcinj, kar je bilo zelo pomembno za njen gospodarski in dru\xc5\xbebeni razvoj. Ozemeljsko se je zdaj skoraj podvojila. Na novo pridobljenih ozemljih je takoj odpravila tur\xc5\xa1ki fevdalni sistem, vendar je bila drobna kme\xc4\x8dka posest \xc5\xa1e naprej zna\xc4\x8dilnost v agrarnih odnosih. S to delitvijo zemlje so ve\xc4\x8dji del dobili knez in dr\xc5\xbeavni funkcionarji. Ena najbolj pomembnih pridobitev so bila mesta in izhod na morje. Zdaj je za\xc5\xbeivelo gospodarstvo in nastajalo je tudi me\xc5\xa1\xc4\x8danstvo. V dr\xc5\xbeavo je za\xc4\x8del pritekati italijanski in avstrijski kapital in 1906 je dr\xc5\xbeava dobila svojo valuto - perper. Za\xc4\x8deli so graditi ceste in jih do preloma stoletja zgradili okrog 450\xc2\xa0km. Nastajala so podjetja za predelavo lesa, izdelavo tobaka in piva. Razvijale so se banke in hranilnice, vzpostavljale so se telegrafske in telefonske povezave._NEWLINE_Leta 1879 so bila ustanovljena ministrstva in veliko sodi\xc5\xa1\xc4\x8de. Knez je \xc5\xa1e vedno imel vse zakonodajne pravice. Upravno je bila dr\xc5\xbeava razdeljena na nahije, te pa na kapetanije. Istega leta so bile ustanovljene prve enote redne vojske in prve voja\xc5\xa1ke \xc5\xa1ole. Izoblikoval se je pravni sistem in 1888 je bil sprejet splo\xc5\xa1ni imovinski zakonik. Nastajajo\xc4\x8de me\xc5\xa1\xc4\x8danstvo in inteligenca sta vplivali na razvoj politi\xc4\x8dnega \xc5\xbeivljenja in v za\xc4\x8detku devetdesetih let je \xc4\x8crna gora dobila prvo demokrati\xc4\x8dno opozicijo, ki pa jo je knez preganjal in njeni voditelji so morali v izgnanstvo. Knez si je pridobil ugled z ve\xc5\xa1\xc4\x8do \xc5\xbeenitveno politiko, ko je \xc5\xa1est svojih h\xc4\x8dera poro\xc4\x8dil na razli\xc4\x8dne evropske dvore._NEWLINE_Opozicija proti avtokratskemu knezovemu vladanju in njegovemu birokratskemu aparatu pa je vztrajno nara\xc5\xa1\xc4\x8dala in oktobra 1905 je knez Nikola izdal ustavo, po kateri je \xc4\x8crna gora postala ustavna, ne pa parlamentarna monarhija. Vlada ni bila odgovorna skup\xc5\xa1\xc4\x8dini, pa\xc4\x8d pa knezu, ki je imenoval vse uradnike. \xc5\xa0e istega leta so bile prve volitve v parlament in 1907 sta bili ustanovljeni prvi dve stranki: Narodna stranka prava ali prava\xc5\xa1i in Klub narodne stranke ali kluba\xc5\xa1i, ki je zbral vso opozicijo. Med obema strankama se je ves \xc4\x8das bil oster politi\xc4\x8dni boj, knez pa je kluba\xc5\xa1em pripisoval podpiranje Srbije. Leta 1907 je izbruhnila bomba\xc5\xa1ka afera, ko je nekaj klubovih privr\xc5\xbeencev dobilo iz Srbije bombe za boj proti knezu. Najuglednej\xc5\xa1i kluba\xc5\xa1i so bili obsojeni na smrt ali visoke zaporne kazni. Leta 1909 je izbruhnila nova afera, kola\xc5\xa1inska, ki je bila nadaljevanje prej\xc5\xa1nje. Odnosi s Srbijo so bili od 1903 slabi, celo na robu vojne. Knez se je namre\xc4\x8d po\xc4\x8dutil ogro\xc5\xbeen zaradi srbske dinastije in velikosrbskih politikov in tudi zato se je zaradi presti\xc5\xbea 1910 okronal za kralja. Ker sta Rusija in Avstro-Ogrska hoteli imeti na tem delu Balkanskega polotoka mir, sta podpirali kralja Nikolo, zlasti Rusija mu je finan\xc4\x8dno veliko pomagala, ruski car pa je celo dejal, da mu je Nikola edini prijatelj. Po 1908 je avstrijski vpliv zamenjal italijanskega, Italija pa je tudi podpirala \xc4\x8crno goro proti nastajajo\xc4\x8di Albaniji. Leta 1912 je \xc4\x8crna gora prva za\xc4\x8dela sklepati dvostranske sporazume, ki so privedli do balkanske zveze, prva je tudi za\xc4\x8dela balkansko vojno. Po koncu druge balkanske vojne so bili \xc4\x8crni gori dodeljeni Sand\xc5\xbeak, Plevlja, Bijelo Polje, Berane, Pec, Gusinje, del Skadarskega jezera. Ozemeljsko se je Crna gora pove\xc4\x8dala od 9000 na 14.500 km2, po \xc5\xa1tevilu prebivalstva pa od 275.000 na pol milijona.'